Drábiková, Lucia, poslankyňa NR SR (2020-12-17):
Vážené kolegyne, vážení kolegovia, padlo tu mnoho informácií rôzneho charakteru a rôznej kvality a mnohé z nich boli naozaj také, že som chvíľami ľutovala, že som si nezobrala vreckovky. Ale chcela by som teda uviesť na pravú mieru, prečo prelamujeme veto pani prezidentky a čo to vlastne v skutočnosti znamená. Pani prezidentka vetovala náš zákon, ktorý sme schválili, z dôvodov, aby, aby sa nestalo to, že naozaj nejaký počet detí, vychádzalo to 47-tisíc, aby neprepadli, aby neprepadli cez to sito, aby nezostali v situácii, že by zostali v núdzi bez obedov, bez daňového bonusu. Tento úmysel je nepochybne dobrý a všetci s ním súhlasíme. Už na prerokovávaní tohto zákona bola o týchto veciach diskusia a určite si všetci pamätáte, aj keď možno mnohí si to nechcete pamätať, pán minister Krajniak o tomto veľmi dobre vie, že tu takáto situácia vznikla, a keď sme sa s ním rozprávali a rokovali sme teda, že či to zmeniť pozmeňovákom, tak dal verejný prísľub o tom, že sa tento zákon dopracuje. Pri prelamovaní veta, alebo teda pri prerokovávaní zákona, ktorý je vrátený prezidentkou, má parlament v zásade dve možnosti: buď prijme presne zákon s tými pripomienkami, ktoré tam pani prezidentka navrhla, alebo zákon prijme a schváli v pôvodnom znení, čiže prelomí toto veto. My sme sa rozhodli pre tento druhý prístup, a to z toho dôvodu, ktorý nám bol zdôvodnený aj ministrom Krajniakom, nakoľko zapracovanie pripomienok pani prezidentky by spôsobilo to, že by vznikla iná nespravodlivosť. Po schválení zákona by nám vznikla skupina detí, ktoré by mali nárok aj na bonus, aj na obedy, aj na príspevok. Táto pripomienka by nenapravila tú situáciu tak konkrétne a adresne. Preto sa pán minister rozhodol, že chce v zmysle toho svojho verejného prísľubu pripraviť – a máme na to dostatok času, zbytočne tu hovoríte o tom, že pred Vianocami tu kradneme obedy. Nie je to pravda. Toto je zákon s platnosťou od augusta 2021 a dovtedy bude pripravená úprava, ktorá zohľadní všetky skupiny týchto detí tak, aby tieto deti bez obeda nezostali. Padli tu nejaké slová o psychiatrii. Ja som psychológ povolaním, ale mnohé výroky, ktoré tu odzneli, niesli známky čistej paranoje. My tu nie sme žiadni antisociáli, ani tu nechceme nikomu ubližovať, ale rozumiem tomu, že tieto vaše výroky vám veľmi pomáhajú a je to váš spôsob, ako bojovať o priazeň svojich voličov. Úmyslom tohto zákona ani zákonov ostatných, ktoré prijímame, nie je ochudobňovať slovenské rodiny, nedajbože deti. Nejdeme tu roztvárať žiadne sociálne nožnice, ktoré tu už sú, ani nejdeme segregovať školské jedálne na kútiky pre chudobných a kútiky pre bohaté deti. A ani nebudú mať bohaté deti rezne a chudobné chleba s maslom, ako ste sa to tu snažili vo svojich kvetnatých príhovoroch povedať. Takto to nestojí. Naozaj situácia stojí tak, že chceme poskytnúť tie obedy adresne. Kto má nárok na daňový bonus, bude mať daňový bonus. Kto nebude mať, bude dostávať obedy zdarma. A, samozrejme, budú rodičia, tak ako sme sa o tom minule rozprávali, hlavne aj vzhľadom k tomu, že mnoho detí trpí rôznymi intoleranciami a alergiami potravinovými a školské jedálne neumožňujú prípravu takýchto jedál, takže budú ďalšie rodiny, ktoré sa budú stravovať iným spôsobom. Tú vecnosť, na ktorú nás vyzývate, páni kolegovia z opozície, by som ocenila aj u vás, pretože toto naozaj vecné nebolo a je to naozaj veľmi citlivá téma a toto naše rozhodnutie určite nie je populárne, ale som presvedčená o tom, že tento zákon bude pripravený naozaj už v tej dobe, keď začne platiť tak, aby nebolo ukrivdené žiadne dieťa. Ďakujem.